# **ΕΛΛΗΝΙΚΗ ΔΗΜΟΚΡΑΤΙΑ**



**ΠΡΩΤΟΔΙΚΕΙΟ ΤΡΙΠΟΛΗΣ**

**Αριθμός Πράξης**

**213/2020**

**Η ΔΙΕΥΘΥΝΟΥΣΑ ΤΟ ΠΡΩΤΟΔΙΚΕΙΟ ΤΡΙΠΟΛΗΣ**

**Παρασκευή Μπουρέλου, Πρόεδρος Πρωτοδικών**

Αφού λάβαμε υπόψη:

(α) Τις διατάξεις του άρθρου 15 §§ 1 περ. α΄ και 7 περ. α΄ και γ΄ του Κώδικα Οργανισμού Δικαστηρίων και Κατάστασης Δικαστικών Λειτουργών (κ.ν. 1756/1988).

(β) Τις διατάξεις των άρθρων 1 και 2 της υπ’ αριθμ. Δ1α/Γ.Π.οικ. 71342/6-11-2020 Κ.Υ.Α. των Υπουργών Οικονομικών, Ανάπτυξης και Επενδύσεων, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλ-λοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής και Αγροτικής Ανάπτυξης και Τροφίμων (ΦΕΚ Β΄ 4899/6-11-2020) «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από το Σάββατο, 7 Νοεμβρίου 2020 έως και τη Δευτέρα, 30 Νοεμβρίου 2020» . Και

(γ) Την ανάγκη εύρυθμης λειτουργίας των υπηρεσιών του Πρωτοδικείου Τριπόλεως σύμφωνα με τη διάταξη του άρθρου 1 § 1 αρ. 4 της ανωτέρω Κ.Υ.Α., που ορίζει ότι «με απόφαση του αρμοδίου οργάνου διοίκησης του οικείου δικαστηρίου ή εισαγγελίας, που τοιχοκολλάται στην είσοδο του δικαστηρίου ή της εισαγγελίας και αναρτάται στην ιστοσελίδα τους, εφόσον διαθέτουν, ορίζονται τα ειδικότερα ζητήματα που ανάγονται στην εύρυθμη διεξαγωγή των εργασιών τους, καθώς και όλα τα αναγκαία μέτρα που τηρούνται υπ' ευθύνη τους, για την ασφαλή λειτουργία του δικαστηρίου ή της εισαγγελίας ενόψει της πανδημίας του κορωνοϊού COVID-19» και ότι «τα ειδικότερα ζητήματα που ανάγονται στην εύρυθμη διεξαγωγή των εργασιών των δικαστικών υπηρεσιών και των εισαγγελιών της χώρας, καθώς και εκείνα που, κατά περίπτωση και κατά την κρίση του οργάνου διοίκησης εκάστης αυτών, έχουν κατεπείγοντα χαρακτήρα και χρήζουν άμεσης αντιμετώπισης, ρυθμίζονται με αποφάσεις των οργάνων διοίκησης αυτών».

**Ο Ρ Ι Ζ Ο Υ Μ Ε Ο Τ Ι**

Κατά το ανωτέρω χρονικό διάστημα από 7-11-2020 έως και 30-11-2020:

**I) E ξ α ι ρ ο ύ ν τ α ι** από την προσωρινή αναστολή των δικών ενώπιον των πολιτικών και ποινικών δικαστηρίων, που επιβλήθηκε με το άρθρο 1 § 1 αρ. 4 περ. 5α΄ της ανωτέρω υπ’ αριθμ. Δ1α/Γ.Π.οικ. 71342/6-11-2020 Κ.Υ.Α. (ΦΕΚ Β΄ 4899/6-11-2020):

α) Οι προθεσμίες που προβλέπονται στα άρθρα 215, 237, 238 ΚΠολΔ, καθώς και οι προθεσμίες, που αφορούν τις υποθέσεις αρμοδιότητας Πολυμελούς και Μονομελούς Πρωτοδικείου (τακτική διαδικασία), οι οποίες εκδικάζονται με τις διατάξεις του ν. 2915/2001 (Α’ 109), όπως τροποποιήθηκε με τον ν. 4055/2012 (Α’ 51). Εξαιρούνται, επίσης, ως προς τις υποθέσεις, που έχουν συζητηθεί έως και τις 6.11.2020, οι δικονομικές προθεσμίες κατάθεσης προσθήκης – αντίκρουσης τόσο στην τακτική, όσο και στις ειδικές διαδικασίες, καθώς επίσης και κατάθεσης σημειώματος στη διαδικασία των ασφαλιστικών μέτρων.

β) Οι δίκες της τακτικής διαδικασίας που εκδικάζονται σύμφωνα με τις διατάξεις του ν. 4335/2015 (Α΄ 87).

γ) Όλες οι δίκες ενώπιον των πολιτικών δικαστηρίων, που συζητούνται χωρίς εξέταση μαρτύρων. Στις περιπτώσεις αυτές πρέπει να λαμβάνουν χώρα έγγραφες δηλώσεις των πληρεξουσίων δικηγόρων όλων των διαδίκων ότι η συγκεκριμένη υπόθεση θα εκδικαστεί χωρίς την εξέταση μαρτύρων. Οι ανωτέρω δηλώσεις, στις οποίες θα διαλαμβάνονται ο αριθμός κατάθεσης δικογράφου, η διαδικασία, ο αριθμός πινακίου της υπόθεσης και τα ονόματα των διαδίκων, πρέπει να κοινοποιούνται στη γραμματεία του Πρωτοδικείου Τριπόλεως έως το πέρας του ωραρίου λειτουργίας αυτής (ώρα 3 μ.μ.) την προτεραία της δικασίμου, μέσω ηλεκτρονικής αλληλογραφίας στη διεύθυνση ηλεκτρονικού ταχυδρομείου της γραμματείας των Πολιτικών Τμημάτων [prwtpoli@otenet.gr](mailto:prwtpoli@otenet.gr) και θα σημειώνονται αμέσως στο οικείο πινάκιο ή έκθεμα με την επιμέλεια του αρμοδίου γραμματέα των ανωτέρω τμημάτων. Οι υποθέσεις, για τις οποίες δεν έχουν αποσταλεί εγκαίρως οι ανωτέρω δηλώσεις από τους πληρεξουσίους δικηγόρους όλων των διαδίκων, θα αποσύρονται από το πινάκιο/έκθεμα με την επιμέλεια του ορισθέντος δικαστή/προέδρου.

δ) Η παροχή νομικής βοήθειας και οι δίκες ασφαλιστικών μέτρων, που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ (π.δ. 503/1985, Α΄ 182), Ευρωπαϊκή διαταγή δέσμευσης λογαριασμού κατ’ άρθρον 738Α ΚΠολΔ, τις ανακλήσεις αυτών, καθώς και τις σχετικές με αυτές διαφορές του άρθρου 702 ΚΠολΔ. Σε όλες τις ανωτέρω περιπτώσεις το κλείσιμο των φακέλων θα γίνεται κατά τα οριζόμενα από τον Δικαστή, που θα δικάσει την υπόθεση, εκτός εάν πρόκειται για συναινετική ανάκληση, εξάλειψη ή μεταρρύθμιση προσημείωσης υποθήκης, οι οποίες γίνονται σύμφωνα με τη διαδικασία του άρθρου 17 § 1 του ν. 4684/2020 «Κύρωση της από 30.3.2020 Π.Ν.Π. "Μέτρα αντιμετώπισης της πανδημίας του κορωνοϊού COVID-19 και άλλες κατεπείγουσες διατάξεις” (Α΄ 75) και άλλες διατάξεις» (άρθρο 17 §§ 1 και 2 του ν. 4684/2020, η ισχύς του οποίου παρατάθηκε έως και τις 31 Δεκεμβρίου 2020 με την υπ’ αριθμ. 53409/29.10.2020 απόφαση του Υπουργού Δικαιοσύνης, ΦΕΚ Β' 4783/ 29.10.2020).

ε) Οι δίκες εκουσίας δικαιοδοσίας που έχουν ως αντικείμενο τη θέση σε δικαστική συμπαράσταση σύμφωνα με τα οριζόμενα στα άρθρα 801 επ. ΚΠολΔ και την υποβολή σε ακούσια νοσηλεία.

στ) Η χορήγηση και ανάκληση προσωρινών διαταγών (σε υποθέσεις της αμφισβητούμενης ή της εκουσίας δικαιοδοσίας), οι οποίες γίνονται χωρίς κλήτευση του αντιδίκου. Οι προσωρινές διαταγές, που έχουν χορηγηθεί και έχουν ισχύ έως τη συζήτηση της υπόθεσης, η οποία υπάγεται στην αναστολή, παρατείνονται οίκοθεν με απόφαση του Προέδρου Υπηρεσίας, ο οποίος ορίζει τη διάρκεια της παράτασης των προσωρινών διαταγών.

ζ) Η εκδίκαση αυτοφώρων πλημμελημάτων σύμφωνα με τα οριζόμενα από τον Κανονισμό του Πρωτοδικείου Τριπόλεως, εφόσον αφορούν κατηγορούμενο, που κρατείται δυνάμει των διατάξεων περί αυτόφωρης διαδικασίας.

η) Η κλήρωση των ενόρκων και η έναρξη της συνόδου του Μικτού Ορκωτού Δικαστηρίου, εφόσον κατά τη σύνοδο είναι προσδιορισμένες προς εκδίκαση υποθέσεις, που αφορούν: (α) κακουργήματα με προσωρινά κρατούμενους κατηγορουμένους, των οποίων συμπληρώνεται κατά περίπτωση το ανώτατο όριο προσωρινής κράτησης και (β) κακουργήματα, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.12.2022, καθώς και πλημμελήματα, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.12.2021.

θ) Η εκδίκαση κακουργημάτων για τους προσωρινά κρατούμενους κατηγορουμένους, των οποίων συμπληρώνεται κατά περίπτωση το ανώτατο όριο προσωρινής κράτησης.

ι) Οι ποινικές δίκες, που αφορούν κακουργήματα, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.12.2022, καθώς και πλημμελήματα, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.12.2021. Το δικαστήριο αποφασίζει, κατά περίπτωση, για την εκδίκαση ή τη διακοπή αυτών. Προς διευκόλυνση της ενημέρωσης των διαδίκων, των μαρτύρων και των συνηγόρων, που τυχόν απουσιάζουν κατά τη δημοσίευση της σχετικής απόφασης, η διακοπή της δίκης και ο ορισμός νέας δικασίμου γνωστοποιούνται από τον γραμματέα της έδρας στον Δικηγορικό Σύλλογο Τριπόλεως και αναρτώνονται στην ιστοσελίδα του Πρωτοδικείου Τριπόλεως.

ια) Η εκδίκαση των αιτήσεων αναστολής εκτέλεσης κατά τα άρθρα 471 και 497 του Κώδικα Ποινικής Δικονομίας (ΚΠΔ, ν. 4620/2019, Α’ 96), ακύρωσης της διαδικασίας κατά τα άρθρα 341 και 435 ΚΠΔ, ακύρωσης της απόφασης κατά τα άρθρα 430 και 431 ΚΠΔ, αναβολής ή διακοπής εκτέλεσης της ποινής κατά τα άρθρα 555 και 557 ΚΠΔ, καθώς και των αιτήσεων που αφορούν στον καθορισμό συνολικής ποινής κατά το άρθρο 551 ΚΠΔ, στην απότιση της χρηματικής ποινής σε δόσεις εντός προθεσμίας κατά τα άρθρα 80 του ισχύοντος Ποινικού Κώδικα (ΠΚ, ν. 4619/2019, Α΄95) και 82 του προϊσχύσαντος ΠΚ (π.δ. 283/1985, Α΄106) και στη μετατροπή της χρηματικής ποινής ή του προστίμου σε παροχή κοινωφελούς εργασίας κατά τη διάταξη του άρθρου 82 § 5 του προϊσχύσαντος ΠΚ.

ιβ) Η δημοσίευση αποφάσεων, η έκδοση βουλευμάτων και η έκδοση διαταγών πληρωμής και απόδοσης μισθίου.

**ΙΙ)** Για τις ποινικές δίκες που άρχισαν πριν την ημερομηνία έναρξης της αναστολής και έχουν διακοπεί για δικάσιμο εντός του χρονικού διαστήματος της αναστολής, το δικαστήριο, κατά την ορισθείσα δικάσιμο, αποφασίζει κατά περίπτωση για την εκδίκαση ή την εκ νέου διακοπή αυτών, λαμβανομένων υπόψη των παραπάνω εξαιρέσεων, χωρίς να δεσμεύεται από αυτές. Στην τελευταία περίπτωση προς διευκόλυνση της ενημέρωσης των διαδίκων, των μαρτύρων και των συνηγόρων, που τυχόν απουσιάζουν κατά τη δημοσίευση της σχετικής απόφασης, η διακοπή της δίκης και ο ορισμός νέας δικασίμου γνωστοποιούνται από τον γραμματέα της έδρας στον Δικηγορικό Σύλλογο Τριπόλεως και αναρτώνονται στην ιστοσελίδα του Πρωτοδικείου Τριπόλεως.

**ΙΙΙ)** Για τις πολιτικές δίκες εξακολουθούν να εφαρμόζονται οι διατάξεις του άρθρου 72 § 2 του ν. 4722/2020 (ΦΕΚ Α΄ 177/15.9.2020), σύμφωνα με τις οποίες «Με την επιφύλαξη των άρθρων 237 και 238 ΚΠολΔ, κατά το χρονικό διάστημα από 16.9.2020 έως 31.12.2020, ο πρόεδρος του δικαστηρίου ή ο αρμόδιος δικαστής κατανέμει χρονικά εντός της αυτής ημέρας τις εγγεγραμμένες στο πινάκιο ή έκθεμα υποθέσεις και ο καταμερισμός αυτός με πρωτοβουλία του γραμματέα γνωστοποιείται ακολούθως, και πάντως το αργότερο την προηγούμενη της δικασίμου εργάσιμη ημέρα, στους διαδίκους ή στους πληρεξούσιους δικηγόρους τους, με αποστολή ηλεκτρονικού μηνύματος στον οικείο δικηγορικό σύλλογο, στην Κεντρική Υπηρεσία του Νομικού Συμβουλίου του Κράτους και προσθέτως στη διεύθυνση ηλεκτρονικού ταχυδρομείου τους, εφόσον είναι γνωστή, ή με ανάρτηση στην πύλη ψηφιακών υπηρεσιών δικαστηρίων solon.gov.gr για όσα δικαστήρια και διαδικασίες έχουν ενταχθεί στο εν λόγω σύστημα. Στις υποθέσεις αυτές παρέχεται η δυνατότητα αναβολής ατελώς και χωρίς τις δεσμεύσεις του άρθρου 241 ΚΠολΔ. Η αναβολή μπορεί να δοθεί και χωρίς παράσταση των πληρεξούσιων δικηγόρων στο ακροατήριο κατά την εκφώνηση της υπόθεσης από το οικείο πινάκιο ή έκθεμα κατά την ημέρα της δικασίμου, εφόσον οι δικηγόροι αυτοί διατυπώσουν σχετικό αίτημα σε κοινή ανέκκλητη δήλωσή τους, κατά την παρ. 2 του άρθρου 242 ΚΠολΔ και κατ’ απόκλιση της παρ. 2 του άρθρου 115 ΚΠολΔ, η οποία υποβάλλεται στην οικεία γραμματεία του δικαστηρίου μέσω μηνύματος ηλεκτρονικού ταχυδρομείου το αργότερο μέχρι τη δωδεκάτη ώρα της προηγούμενης της δικασίμου εργάσιμης ημέρας». Επισημαίνεται ότι το ανωτέρω αίτημα αναβολής μπορεί να διατυπωθεί με κοινή ανέκκλητη έγγραφη δήλωση ή μονομερείς ανέκκλητες έγγραφες δηλώσεις, υπογεγραμμένες από τους πληρεξουσίους δικηγόρους όλων των διαδίκων, οι οποίες πρέπει να αποστέλλονται στη διεύθυνση ηλεκτρονικού ταχυδρομείου της γραμματείας των Πολιτικών Τμημάτων του Πρωτοδικείου Τριπόλεως [prwtpoli@otenet.gr](mailto:prwtpoli@otenet.gr)µέσω µηνύµατος ηλεκτρονικού ταχυδροµείου, στο οποίο πρέπει να επισυνάπτεται αρχείο (σε μορφή PDF) με την έγγραφη δήλωση, που θα περιέχει τα στοιχεία των διαδίκων, τη δικάσιμο, κατά την οποία έχει προσδιορισθεί η υπόθεση, τον αριθμό του πινακίου, στο οποίο έχει εγγραφεί η υπόθεση, σαφές αίτημα αναβολής της συζήτησής της και σφραγίδα με την υπογραφή των πληρεξουσίων δικηγόρων, που υποβάλουν τη δήλωση.

**ΙV)** Η γραμματεία του Πρωτοδικείου θα συνεχίσει να λειτουργεί κανονικά, ενώ για τα μέτρα ασφαλούς λειτουργίας του Δικαστηρίου εξακολουθεί να ισχύει η υπ’ αριθμ. 212/2020 πράξη μας, με εξαίρεση τον προβλεπόμενο υπό τον αριθμό (6) ανώτατο αριθμό των ατόμων, που μπορούν να παρευρίσκονται στα ακροατήρια και τις περιπτώσεις, στις οποίες μπορεί κατ’ εξαίρεση να γίνει υπέρβαση του εν λόγω ανώτατου αριθμού, ως προς τα οποία τροποποιούμε την ανωτέρω πράξη και ορίζουμε ότι «Ο ανώτατος αριθμός των ατόμων, που μπορούν να παρευρίσκονται στα ακροατήρια του Πρωτοδικείου/ Πλημμε-λειοδικείου και του Μικτού Ορκωτού Δικαστηρίου, ορίζεται σε δεκαπέντε (15), χωρίς να συνυπολογίζονται οι δικαστές, οι εισαγγελείς και οι δικαστικοί υπάλληλοι. Κατ’ εξαίρεση μπορεί να γίνει υπέρβαση του ανωτέρω ανώτατου αριθμού ατόμων στο ακροατήριο, εάν κατά την κρίση του προεδρεύοντος η παρουσία των ατόμων αυτών είναι απολύτως αναγκαία, αποκλειστικά σε περι-πτώσεις, όπου ο χρόνος παραγραφής συμπληρώνεται για τα πλημμελήματα μέχρι 30.12.2021 και για τα κακουργήματα μέχρι 31.12.2022 ή συμπλη-ρώνεται ο ανώτατος αριθμός προσωρινής κράτησης κατηγορουμένων».

**V)** Οποιοδήποτε άλλο θέμα κατεπείγοντος χαρακτήρα προκύψει θα κρίνεται από την Πρόεδρο Πρωτοδικών ή τον νόμιμο αναπληρωτή της.

Η παρούσα να τοιχοκολληθεί στην είσοδο του Πρωτοδικείου Τριπόλεως, να αναρτηθεί στην ιστοσελίδα του και να κοινοποιηθεί στον Εισαγγελέα Πρωτοδικών Τριπόλεως και τον Πρόεδρο του Δικηγορικού Συλλόγου Τριπόλεως.

**Τρίπολη, 8 Νοεμβρίου 2020**

**Η Διευθύνουσα το Πρωτοδικείο Τριπόλεως**

**Παρασκευή Μπουρέλου**

**Πρόεδρος Πρωτοδικών**